ഗുഡ്ഷെഡ് റോഡില് ചെളി നിറഞ്ഞു ദുരിതത്തിലായി വാഹനയാത്രക്കാര് കോട്ടയം: ചെളിനിറഞ്ഞ് കുണ്ടുംകുഴിയുമായി ഗുഡ്ഷെഡ് റോഡ്. ദുരിതത്തിലായി വാഹനയാത്രക്കാര്. മുള്ളന്കുഴി പാലത്തില് നിന്ന് ആരംഭിക്കുന്ന റോഡിന്റെ ഭാഗമാണ് ചെളിനിറഞ്ഞ് കുണ്ടുംകുഴിയുമായി കിടക്കുന്നത്. കുഴികളില് മഴവെള്ളം നിറഞ്ഞ് കിടക്കുന്നതോടെ ഈവഴിയിലൂടെയുള്ള വാഹനങ്ങളുടെ യാത്ര ദുരിതം പിടിച്ചതാണ്. മദര്തെരേസ റോഡില് പാലം പണി നടക്കുന്നതിനാല് നാഗമ്ബടം ഭാഗത്തേക്കു എളുപ്പത്തില് എത്താന് ഗുഡ്ഷെഡ് റോഡിനെയാണ് വാഹന യാത്രക്കാര് ആശ്രയിക്കുന്നത്. റബര്ബോര്ഡിന്റെ സൈഡിലൂടെയുള്ള ചെറിയറോഡിലൂടെ കയറുന്ന വാഹനങ്ങള് മുള്ളന്കുഴി പാലത്തിന് മുമ്ബിലുള്ള റോഡിലേക്കാണ് എത്തുന്നത്. തുടര്ന്ന് ഇവിടെനിന്നും ഗുഡ്ഷെഡ് റോഡിലൂടെ നാഗമ്ബടം പാലത്തിലേക്ക് എളുപ്പത്തില് എത്താന് സാധിക്കും. നഗരം ചുറ്റി നാഗമ്ബടത്തേക്ക് എത്തുന്നതും ഗതാഗതക്കുരുക്ക് ഒഴിവാക്കുന്നതിനും പാലം പണി തുടങ്ങിയതോടെ കൂടുതല് ആളുകളും ഇതുവഴിയാണ് യാത്ര ചെയ്യുന്നത്. എന്നാല് റോഡിലെ കുഴികളില് വെള്ളംകെട്ടി കിടക്കുന്നതിനാല് ഇരുചക്രവാഹനങ്ങള് അടക്കം ദുരിതത്തിലാണ് ഇതുവഴി കടന്നുപോകുന്നത്. വാഹനങ്ങള് വരുമ്ബോള് ചെളിതെറിക്കാതിരിക്കാന് കാല്നടയാത്രക്കാരും ബുദ്ധിമുട്ടുന്നു. രാത്രികാലങ്ങളില് ഇതുവഴി വരുന്നവരാണ് ഏറെ ബുദ്ധിമുട്ടുന്നത്. വഴിവിളക്കുകള് തെളിയാത്തതും ചെളിനിറഞ്ഞ് കിടക്കുന്നതും ഇരുചക്രവാഹനങ്ങള് ഉള്പ്പെടെ അപകടത്തില്പ്പെടുന്നതിന് ഇടയാക്കുന്നു. വാഹനങ്ങളില് നിന്നുള്ള വെളിച്ചമാണ് ഇവിടെ ഏക ആശ്രയം. വര്ഷങ്ങള്ക്ക് മുന്പ് ടാര് ചെയ്ത റോഡാണിത്. മുള്ളന്കുഴി, കീഴ്ക്കുന്ന് നിവാസികള്ക്കും എസ് എച്ച് റോഡില് നിന്നും വരുന്നവര്ക്ക് പട്ടണത്തില് പ്രവേശിക്കാതെ പോകാന് സഹായിക്കുന്ന റോഡാണിത്. റോഡ് റീടാര് ചെയ്ത് സഞ്ചാരയോഗ്യമാക്കണമെന്ന പ്രദേശവാസികളുടെയും യാത്രക്കാരുടെയും ആവശ്യം ശക്തമാകുന്നു.